Amanita brunnescens

Amanita brunnescens — სოკოს სახეობა ამანიტას გვარისა, რომლის გავრცელების არეალი მოიცავს ჩრდილოეთ ამერიკას. ფართოდ არის გავრელებული აშშ-ის აღმოსავლეთ ნაწილში. იზრდება ფოთლოვან, წიწვოვან და შერეულ ტყეებში. 

მისი საკვებად ვარგისიანობა უცნობია და შესაძლოა, მომწამვლელი იყოს. იგი წააგავს მისივე გვარის მომაკვდინებელ სოკოს შხამას, რომლისგან განსხვავებით გააჩნია მყიფე ვოლვა და დაზიანების ადგილები ყავისფერდება.

ტაქსონომია
თავდაპირველად ცნობილმა ამერიკელმა მიკოლოგმა, ჩარლზ ჰორტონ პეკმა, ის უაღრესად ტოქსიკურ შხამასოკოდ () მიიჩნია. მოგვიანებით, 1918 წელს სოკო აღწერა ამერიკელმა ბოტანიკოსმა და მიკოლოგმა ჯორჯ ფრენსის ატკინსონმა.

აღწერა
ქუდი — 7–10 სმ დიამეტრის, ამოზნექილი, შემდეგ ბრტყლად-ამოზნექილი, ბრტყელი და ოდნავ ჩაზნექილი ფორმის, გლუვი მომწვანო-მოყვითალო, ნაცრისფერ-მოყავისფრო ან მოყავისფრო-მოწითალო ზედაპირით, ზოგჯერ გახუმებული მოთეთრომდე, დაფარული მცირერიცხოვანი, სწრაფად ჩამორეცხვადი მოწითალო-მოყავისფრო მეჭეჭებით — საერთო საბურველის ნარჩენებით.

რბილობი — თეთრი ფერის, ჰაერზე მუქდება. ახასიათებს კარტოფილის სუნი.

ჰიმენოფორი — ფირფიტებიანი, ფირფიტები თავისუფალი ან ვიწროდ შეზრდილი, ხშირი, მოთეთრო ფერის.

ფეხი — 9–11 სმ სიგრძის და 1.2–1.5 სმ სისქის, ღია კრემისფერი, ასაკთან ერთად ხშირად მუქდება. ფეხის ძირში შეიმჩნევა ბოლქვისებრი გასქელება. საყელო კრემისფერია, რომელიც განლაგებულია ფეხის ზედა ნაწილში.

სპორების ფხვნილი — თეთრი ფერის. სპორები 7–9.5×6.5–9 მკმ, ამილოიდური, ჩვეულებრივ თითქმის სფეროსებრი ფორმის.

ვარიაცია
არსებობს ვარიაცია Amanita brunnescens var. pallida, რომელიც თითქმის ზემოთ მოცემული აღწერილობის იდენტურია, მაგრამ განსხვავდება თეთრი ფერის ქუდით.

Amanita asteropus არის A. brunnescens-ის ევროპული ვარიაცია.

ლიტერატურა


რესურსები ინტერნეტში

Amanita brunnescens — Mushroom Expert

სქოლიო

კატეგორია:ამანიტა
კატეგორია:შხამიანი სოკოები